EIROPAS KOMISIJA Brisel?, 2.6.2015 COM(2015) 235 final KOMISIJAS ZIŅOJUMS PADOMEI Vienpadsmitais ziņojums par Padomes 2004. gada 29. aprīļa Regulas (EK) Nr. 866/2004 īstenošanu un situāciju, kas izveidojusies tās piemērošanas rezultātā laikposmā no 2014. gada 1. janvāra līdz 31. decembrim {SWD(2015) 108 final}



KOMISIJAS ZIŅOJUMS PADOMEI Vienpadsmitais ziņojums par Padomes 2004. gada 29. aprīļa Regulas (EK) Nr. 866/2004 īstenošanu un situāciju, kas izveidojusies tās piemērošanas rezultātā laikposmā no 2014. gada 1. janvāra līdz 31. decembrim Padomes Regula (EK) Nr. 866/2004 par režīmu saskaņā ar Pievienošanās akta 10. protokola 2. pantu (turpmāk “Zaļās līnijas regula” jeb “ZLR”) stājās spēkā 2004. gada 1. maijā. Tajā reglamentēta ES tiesību normu piemērošana attiecībā uz personu pārvietošanos, kā arī preču un pakalpojumu apriti pāri robežlīnijai, kas atdala Kipras Republikas teritoriju, kurā tās valdība īsteno faktisku kontroli, no teritorijas, kuru tā faktiski nekontrolē. Lai nodrošinātu šo noteikumu iedarbību, to piemērošanas joma tika paplašināta, iekļaujot arī robežu starp minētajām teritorijām un Apvienotās Karalistes Suverēno austrumu bāzu teritoriju (ESBA). Šajā ziņojumā aplūkots laikposms no 2014. gada 1. janvāra līdz 31. decembrim. Komisija uztur konstruktīvu dialogu ar Kipras Republikas kompetentajām iestādēm un Suverēno bāzu teritorijas (SBA) administrāciju (par minētās regulas īstenošanu), kā arī ar Kipras turku Tirdzniecības kameru (KTTK). 1.PERSONU ROBEŽŠĶĒRSOŠANA 1.1.Robežas šķērsošana apstiprinātās vietās Regula nodrošina stabilu tiesisko regulējumu attiecībā uz to Kipras valstspiederīgo, citu ES pilsoņu un trešo valstu valstspiederīgo brīvu pārvietošanos, kuri Zaļo līniju (turpmāk “robežlīnija”) šķērso apstiprinātās robežšķērsošanas vietās. Salīdzinājumā ar iepriekšējiem gadiem 2014. gadā palielinājās robežlīniju šķērsojušo Kipras grieķu un Kipras turku skaits. Kā liecina Kipras Republikas sniegtie dati, pārskata posmā virzienā no valdības kontrolētās teritorijas uz Kipras ziemeļdaļu robežlīniju šķērsoja 589 906 Kipras grieķi (iepriekšējā gadā — 520 410) un 200 562 Kipras grieķu transportlīdzekļi (iepriekšējā gadā — 183 185), savukārt virzienā no Kipras ziemeļdaļas uz valdības kontrolēto teritoriju — 927 141 Kipras turks (iepriekšējā gadā — 877 759) un 346 495 Kipras turku transportlīdzekļi (iepriekšējā gadā — 323 655) . Robežlīniju šķērsojušo ES pilsoņu, kas nav Kipras valstspiederīgie, un trešo valstu valstspiederīgo skaits būtiski palielinājās. Kā liecina Kipras Republikas policijas (turpmāk “CYPOL”) sniegtie dati, pārskata posmā robežlīniju šķērsoja 732 856 ES pilsoņi, kas nav Kipras valstspiederīgie, un trešo valstu valstspiederīgie (iepriekšējā gadā — 517 580). Joprojām vairākums personu, kas nav Kipras valstspiederīgie, (galvenokārt tūristi) robežlīniju šķērsoja robežšķērsošanas vietā Ledra Street — 77 % gadījumu (565 742 personas). Kipras turku kopienas apkopotie dati liecina, ka audzis gan virzienā no valdības kontrolētās teritorijas uz Kipras ziemeļdaļu robežlīniju šķērsojušo Kipras grieķu skaits (t. i., 838 876), gan Kipras grieķu transportlīdzekļu skaits (t. i., 281 521). Minētie dati arī liecina, ka pretējā virzienā robežlīniju šķērsojušo Kipras turku skaits ir samazinājies (1 257 530), bet Kipras turku transportlīdzekļu skaits — palielinājies (484 186). Robežlīniju virzienā no valdības kontrolētās teritorijas uz Kipras ziemeļdaļu šķērsoja arī 1 157 812 ārvalstu valstspiederīgie. Tomēr iepriekšminētā CYPOL sniegtā informācija neietver datus par personām un transportlīdzekļiem, kas devušies prom no Kipras ziemeļdaļas caur robežšķērsošanas vietām Pergamos un Strovilia. Kā, pamatojoties uz Kipras turku kopienas sniegto informāciju, ziņo ESBA, 108 893 Kipras grieķi (iepriekšējā gadā — 84 551) šķērsoja robežlīniju virzienā uz Kipras ziemeļdaļu un 273 607 Kipras turki (iepriekšējā gadā — 216 081) šķērsoja robežlīniju pretējā virzienā, savukārt 258 348 ES pilsoņi, kas nav Kipras valstspiederīgie, un trešo valstu valstspiederīgie ESBA teritorijā esošajās robežšķērsošanas vietās robežlīniju šķērsoja abos virzienos. To CYPOL darbinieku skaits, kuri strādā tieši robežšķērsošanas vietās, 2014. gadā samazinājās līdz 72 darbiniekiem (no 75 darbiniekiem 2013. gadā). Kipras Republikas iestādes ne atļāva Kipras turku autobusam, kurā atradās ES pilsoņi, šķērsot valdības kontrolēto teritoriju robežšķērsošanas vietā Agios Dhometios 2014. gada 26. februārī. Kipras Republika ir informējusi Komisiju, ka autobusa vadītājam bija pagaidu atļauja, bet viņam nebija autopārvadātāja licences, kas vajadzīga saskaņā ar Regulu (EK) Nr. 1071/2009 un valsts likumu Nr. 101 (I)/(2001). Komisija jau bija informējusi Kipras Republikas iestādes, ka nav nedz nepieciešams, nedz atbilstoši pieprasīt autopārvadātāja licenci autobusu uzņēmumam, kas atrodas teritorijās, kurās nav piemērojams ES tiesību kopums, un savu nostāju darījusi zināmu publiski . Regulas mērķu sasniegšanai būtiska ir stabilitāte, prakses prognozējamība robežšķērsošanas vietās un juridiskā noteiktība. Ar ANO miera uzturēšanas spēku Kiprā (UNFICYP) atbalstu tika veikti svarīgi pasākumi, lai veicinātu iespējas piekopt reliģiju, kā minēts ANO ģenerālsekretāra 2015. gada janvāra ziņojumā . Uzlabotās iespējas šķērsot robežu abos virzienos bija ievērojams ieguvums reliģisko kopienu vadītājiem un ticīgajiem. 1.2.Nelikumīga migrācija pāri Zaļajai līnijai un patvērums Kā liecina par 2014. gadu sniegtie CYPOL dati, turpināja samazināties to migrantu skaits, kuri nelikumīgi šķērsoja robežlīniju virzienā no Kipras ziemeļdaļas uz valdības kontrolēto teritoriju. To skaits 2014. gadā bija 970, bet 2013., 2012. un 2011. gadā tas bija attiecīgi 1043, 1265 un 1311 . CYPOL kā iespējamu iemeslu norāda nodarbinātības izredžu pasliktināšanos Kipras ekonomikas krīzes dēļ, kā arī policijas darbinieku un patruļu skaita palielināšanu saskaņā ar CYPOL 2012.–2015. gada stratēģisko plānu cīņai pret nelikumīgo migrāciju. Izcelsmes valstis, no kurām ieceļoja vislielākais pēc robežlīnijas šķērsošanas aizturēto nelikumīgo migrantu skaits, ir Sīrija (619), Pakistāna (58), Irāna (44), Gruzija (33) un Indija (28).

No šiem 970 nelikumīgajiem migrantiem 717 personas (74 %), no kurām lielākā daļa (583) bija sīrieši, lūdza starptautisko aizsardzību Kipras Republikā. Nelikumīgos migrantus parasti aiztur robežkontroles gaitā pie robežlīnijas un lidostās, kad viņi mēģina atstāt Kipru. Trešo valstu valstspiederīgie, kas vēlas iegūt starptautisku aizsardzību, parasti tiek apzināti tad, kad viņi policijas iecirknī pieprasa patvērumu. Pamatā CYPOL novērtējumam, ka viņi valdības kontrolētajā teritorijā ieceļojuši, nelikumīgi šķērsojot robežlīniju, ir tie paši kritēriji kā iepriekšējos gados, galvenokārt — informācija, kas iekļauta viņu dokumentos, migrantu sniegtajos paskaidrojumos un cita veida pierādījumos. Kā norādīts CYPOL veiktajā analīzē, gandrīz visi migranti, kas aizturēti valdības kontrolētajā teritorijā pēc robežlīnijas nelikumīgas šķērsošanas, iepriekš Kipras ziemeļdaļā ieradušies no Turcijas teritorijas. Kipras turku kopiena informēja Komisiju, ka Kipras ziemeļdaļā tiek veikti pasākumi nelikumīgās migrācijas novēršanai. Kā liecina saņemtā informācija, 2014. gadā 2160 personām (kas visas ieradās no Turcijas teritorijas) tika atteikta ieceļošana Kipras ziemeļdaļā dažādās ieceļošanas vietās, bet 777 personas , kas aizturētas Kipras ziemeļdaļā, tika nogādātas atpakaļ Turcijas teritorijā, kas bija pēdējā vieta, kuru tās apmeklējušas pirms ierašanās salā. Abu kopienu pārstāvji regulāri tiekas ANO aizgādībā izveidotās divkopienu tehniskās komitejas ietvaros, kurā tiek izskatīti noziedzības un krimināllietu jautājumi (TCCCM). Abas kopienas kā šīs komitejas papildinājumu turpina aktīvi izmantot iepriekš izveidoto “kopējo saziņas telpu” —– forumu informācijas apmaiņai krimināllietās. Šī labā sadarbība ļāva uzsākt kriminālizmeklēšanu vairākās lietās. Kā norādījis arī ANO ģenerālsekretārs, būtisks panākums sadarbībā ir tas, ka par Kipras grieķu pārstāvjiem TCCCM pirmo reizi tika iecelti aktīvā dienesta policijas darbinieki. CYPOL sadarbību ar citām kompetentām valdības struktūrvienībām un ESBA administrāciju raksturo kā ļoti labu. Suverēno austrumu bāzu teritorija (ESBA) Kopumā nelikumīgā migrācija no Kipras ziemeļdaļas caur ESBA nedaudz samazinājās — 2014. gadā pēc robežlīnijas nelikumīgas šķērsošanas tika aizturēti deviņi nelikumīgie migranti. Robežlīnijas šķērsošana tika liegta 1301 personai, no kurām vairākums bija Turcijas pilsoņi. Pārējie ārvalstnieki bija galvenokārt tūristi no ASV, Krievijas un Austrālijas, kuri Kiprā ieradās caur tās ziemeļdaļu. Šīs personas tika novirzītas uz robežšķērsošanas vietu Agios Dometios, lai viņi izpildītu prasības ieceļošanai Kipras Republikā. Suverēno bāzu teritorijas (SBA) amatpersonas joprojām norāda, ka viņu sadarbība ar Kipras Republiku ir izcila. Ārpus robežšķērsošanas vietām SBA policija veic neregulāras, uz riska novērtējumu un izlūkdatiem balstītas patruļas, lai nepieļautu nelikumīgo migrāciju. Papildus šīm patruļām tiek veiktas arī SBA muitas un militārā dienesta patruļas. Īpaši grūti kontrolējamas ir vairākas “neapstiprinātas robežšķērsošanas vietas” Pergamos ciemā un tā tuvumā, kuras izmanto vietējie iedzīvotāji un lauksaimnieki. Kā jau norādīts iepriekšējos ziņojumos, šīs “neapstiprinātās robežšķērsošanas vietas” joprojām rada bažas, tādēļ būtu jāatrod piemērots risinājums atbilstoši 2003. gada Pievienošanās akta 3. protokola 5. panta 2. punktam. SBA ir norādījusi, ka vajadzības gadījumā “neapstiprinātajās robežšķērsošanas vietās” var ātri izvietot personālu. 2.PREČU IEVEŠANA PĀRI ROBEŽAI 2.1.Tirdzniecības apjoms (vērtības izteiksmē) Saskaņā ar Komisijas Regulas (EK) Nr. 1480/2004 8. pantu Kipras turku Tirdzniecības kamera (KTTK), kā arī Kipras Republikas iestādes ik mēnesi sniedza ziņojumu par to preču veidu, apjomu un vērtību, par kurām tika izsniegti pavaddokumenti. Abas puses ziņoja par precēm, kas valdības kontrolētajā teritorijā ievestas caur robežšķērsošanas vietām Pergamos un Strovilia, kuras atrodas SBA administrācijas pārziņā. Kā liecina KTTK sniegtie dati, to preču kopējā vērtība, par kurām tika izsniegti pavaddokumenti, bija EUR 3 911 189 (iepriekšējā gadā — EUR 4 311 615). Salīdzinājumā ar 2013. gadu tas bija kritums par 9,3 %. Kā norādīts Kipras Republikas iestāžu sniegtajos ziņojumos, to pāri robežlīnijai ievesto preču kopējais apjoms (pārdošanas vērtības izteiksmē), par kurām tika izsniegti pavaddokumenti, nedaudz palielinājās, proti, par 3,1 %, sasniedzot EUR 3 520 045. Īpaši palielinājies plastmasas izstrādājumu, būvmateriālu, alumīnija un polivinilhlorīda izstrādājumu, kā arī svaigu zivju kopējais apjoms. Par galveno faktoru, kas izraisījis šo palielinājumu, ieinteresētās puses minēja ekonomikas krīzes stabilizēšanos. Kā liecina Kipras Tirdzniecības un rūpniecības kameras (KTRK) sniegtie dati, tirdzniecība virzienā no valdības kontrolētās teritorijas uz Kipras ziemeļdaļu (kas gan neietilpst ZLR piemērošanas jomā) palielinājās par apmēram 56 % — no EUR 799 910 (2013. gadā) līdz EUR 1 246 930 (2014. gadā). Tirdzniecība virzienā no valdības kontrolētās teritorijas uz Kipras ziemeļdaļu veidoja 35,4 % no tirdzniecības pretējā virzienā (2013. gadā — 23,4 %). Kipras turku kopiena joprojām piemēro tirdzniecības režīmu, kurā būtībā ir pārņemti ZLR noteiktie ierobežojumi. Tomēr šis tirdzniecības režīms ne vienmēr tiek piemērots konsekventi, tādējādi apgrūtinot stabilu tirdzniecības attiecību izveidi. Kipras turku kopienas ieinteresētās personas atklāti atzīst, ka galvenais iemesls ir protekcionisms pret vietējiem komersantiem. 2.2.Preču veidi

Tirdzniecības apjoma ziņā galvenās preču grupas 2014. gadā bija plastmasas izstrādājumi, kā arī svaigas zivis, būvmateriāli un izstrādājumi no akmens, metāllūžņi. Tirdzniecības apritē pirmoreiz tika laisti tādi jauni produkti un izstrādājumi kā indiešu bumbieri un lietošanai gatavs betons, tomēr to ietekme uz tirdzniecību bija ļoti neliela. Visa tirdzniecība pāri robežlīnijai noritēja salas ietvaros; netika reģistrēts eksports uz citām ES dalībvalstīm vai trešām valstīm. 2.3.Pārkāpumi Pārskata posmā Kipras Republika vērsa Komisijas uzmanību uz vienu īpašu pārkāpumu attiecībā uz Turcijas izcelsmes svaigām zivīm. Komisija par to informēja KTTK. KTTK nekavējoties izmeklēja šo lietu, piemēroja attiecīgajam tirgotājam sodu un aizliedza tam līdz 2014. gada beigām veikt tirdzniecību pāri Zaļajai līnijai. 2.4.Šķēršļi un grūtības saistībā ar preču apriti Joprojām pastāv šķēršļi tirdzniecībai pāri robežlīnijai, un, kā uzskata Komisija un Kipras turku uzņēmēji, minētie šķēršļi ir ierobežotā tirdzniecības apjoma cēlonis. Kā norādīts iepriekšējos ziņojumos, vēl aizvien nav atrisināts jautājums par Kipras turku komerciālajiem transportlīdzekļiem, kas iebrauc valdības kontrolētajā teritorijā. Komisija ir pārliecināta, ka šā jautājuma atrisināšana būtiski palielinātu tirdzniecības apjomu, jo tiktu atvieglota preču pārvadāšana. Turklāt tas nostiprinātu sakarus starp Kipras uzņēmējiem, tādējādi ievērojami veicinot uzticēšanos starp abām kopienām. Pašlaik robežlīniju nevar šķērsot neviens Kipras turku komerciālais transportlīdzeklis, kura masa pārsniedz 7,5 tonnas, ja vien Kipras Republikā par to nav izsniegti dokumenti, kas pilnīgi atbilst ES tiesību kopuma prasībām. Kipras Republikas iestādes informēja Komisiju, ka tās ir ieviesušas noteikumus, lai Kipras turkiem atvieglotu tehniskās apskates dokumentu un profesionālo autovadītāja apliecību saņemšanu. Kopš 2013. gada vasaras Komisija uztur sakarus ar Kipras Republikas iestādēm un ieinteresētajām personām no Kipras turku kopienas, lai ieviestu mehānismu, kas ļauj Kipras turku komerciālajiem transportlīdzekļiem šķērsot robežlīniju . Ņemot vērā, ka saskaņā ar 2003. gada Pievienošanās līguma 10. protokolu ES tiesību kopuma piemērošana valdības nekontrolētajā teritorijā ir apturēta, šāds mehānisms varētu atvieglot Kipras turku komerciālo transportlīdzekļu kustību pāri robežlīnijai un atrisināt drošības apsvērumus. Šie sakari, kam bija jārod risinājums, līdz pārskata perioda beigām bija palikuši bez rezultāta. Jautājumā par pārstrādātajiem pārtikas produktiem — Kipras Republikas iestādes neļauj pāri robežlīnijai ievest pārstrādātus pārtikas produktus, pamatojoties uz veselības dienestu paustajām bažām par ražošanas procesu Kipras ziemeļdaļā. Kā ziņots iepriekš, Komisija joprojām uzskata, ka saskaņā ar Zaļās līnijas regulu nav pamata veikt telpu pārbaudes Kipras ziemeļdaļā, lai novērtētu, vai ražošana notiek saskaņā ar Savienības tiesību normām . Lai gan Kipras Republikas iestādes, piemērojot Zaļās līnijas regulu, var ņemt produktu paraugus papildu analīzēm, tām nebūtu jāliedz visu pārstrādāto pārtikas produktu ievešana pāri robežlīnijai. Pašlaik Kipras Republikas iestādes joprojām neļauj ievest pāri robežlīnijai pārstrādātus pārtikas produktus. Ir jāturpina pārrunas starp Kipras Republikas iestādēm un Komisiju, lai šo problēmu atrisinātu. Komisija 2013. gada vasarā sāka veikt pasākumus (kas līdzīgi tiem, kuri tika saskaņoti attiecībā uz komerciālajiem transportlīdzekļiem), lai ieviestu mehānismu, kas ne tikai veicinātu pārstrādātu pārtikas produktu ievešanu pāri robežlīnijai, bet arī pietiekami ievērotu veselības aizsardzības apsvērumus. Tāpat kā attiecībā uz komerciālajiem transportlīdzekļiem, pārskata posmā šīs diskusijas vēl nav beigušās ar konkrētu rezultātu. Tāpat kā iepriekšējos gados, Kipras turku kopienas tirgotāji turpināja ziņot par tirdzniecību ierobežojošām grūtībām saistībā ar preču uzņemšanu veikalu sortimentā un produktu un pakalpojumu reklamēšanu valdības kontrolētajā teritorijā. Tirgotāji joprojām ziņo liecina par Kipras grieķu nevēlēšanos pirkt Kipras turku izstrādājumus. Papildus tam tika minēts, ka abu kopienu tirgotāji, kuri vēlas sākt komercdarbību otras kopienas teritorijā, sastopas ar daudzām administratīvām problēmām. Būtu jānodrošina, ka tirgus dalībnieki no abām kopienām var brīvi iesaistīties tirdzniecības attiecībās, kas atbilst viņu komercdarbības vajadzībām. ANO ģenerālsekretārs ir piezīmējis, ka tirdzniecības apjoms diemžēl ir pārāk mazs, un paudis uzskatu, ka tirdzniecības veicināšanai var būt tikai pozitīva ietekme uz atkalapvienošanās mērķa sasniegšanu. 2.5.Preču kontrabanda Preču kontrabanda joprojām ir plaši izplatīta; tās izplatība atbilst robežlīnijas ģeogrāfiskajai struktūrai. Robežlīnijas tuvumā notiek kontroles operācijas, kuru mērķis ir cīnīties pret sezonālām problēmām, piemēram, pret medījamu vai savvaļas putnu vai uguņošanas ierīču ievešanu (arī caur ESBA teritoriju) valdības kontrolētajā teritorijā. Kipras Republika 2014. gadā 2627 reizes veica preču aizturēšanu (iepriekšējā gadā — 2873). Kipras Republikā aizturētās tinamās tabakas apjoms 2014. gadā palielinājās, savukārt cigarešu apjoms samazinājās: 140 029 cigaretes un 370 794 g tinamās tabakas (iepriekšējā gadā — attiecīgi 175 340 cigaretes un 300 704 g tabakas). Tika ziņots, ka šāda kontrabanda lielākoties notiek mazos daudzumos. Kontrabandas cēlonis ir cenu atšķirība un tas, ka pašlaik Kipras Republikā tabakas izstrādājumiem piemēro lielāku nodokli. Pārējo aizturēto priekšmetu vidū galvenokārt ir preces, kas neatbilst intelektuālā īpašuma tiesību normām, kā arī dzīvnieku un piena produkti. Pirmās instances tiesā netika ierosināta neviena krimināllieta par kontrabandu. Lielākajā daļā paziņoto gadījumu tika piemērots administratīvais sods. ESBA teritorijā aizturēto preču apjoms 2014. gadā palielinājās — bija 452 aizturēšanas gadījumi (iepriekšējā gadā — 351), un tāpat kā iepriekš visbiežāk aizturētās preces bija cigaretes un tinamā tabaka. Attiecībā uz preču tradicionālo piegādi buferzonā (sk. ZLR 4. panta 10. punktu) esošā Kipras turku Pyla ciema iedzīvotājiem būvmateriālu, zivju, cigarešu u. c. preču apjomu uzrauga un reģistrē ESBA administrācija. 2.6.Tirdzniecības veicināšana Komisija turpina meklēt iespējas veicināt tirdzniecību pāri robežlīnijai. KTTK joprojām pauda vispārīgu interesi par to, lai tiktu atcelts aizliegums tirgoties ar visa veida dzīviem dzīvniekiem un dzīvnieku produktiem (tostarp piena produktiem), ciktāl šādi produkti atbilst ES tiesību un administratīvo aktu prasībām. Komisija pašlaik izskata lūgumu atļaut tirdzniecību ar zivsaimniecībās audzētām zivīm. Kipras Republika atkārtoti pauda vēlmi izvērtēt iespēju paplašināt to preču sarakstu, kuras var ievest pāri robežlīnijai virzienā uz valdības kontrolēto teritoriju.